**Anton Holm** (s. 16. toukokuuta 1990 Nacka, Ruotsi) on ruotsalainen jääkiekkoilija. Hän on pelipaikaltaan laitahyökkääjä.

Pelityyli
---------

TPS:n urheilutoimenjohtaja Antero Niittymäen mukaan Holm on iso ja vahva hyökkääjä, joka oli ollut ennen siirtoaan tehokas HockeyAllsvenskanissa. Niittymäen mukaan hänellä on erinomainen laukaus ja Holm pystyy tekemään myös peliä. Hänen aiemman seuransa AIK IF:n toimitusjohtaja Anders Gozzin mukaan Holm on hyvä luistelija ja luontainen maalintekijä varustettuna hyvällä laukauksella.

Ura
---

Holm on Nacka HK:n kasvatti. Hän siirtyi 17-vuotiaana kaudeksi 2007–2008 Kanadan GMHL-junioriliigan Innisfil Lakersiin. Holm eteni joukkueen kanssa aina Russell Cup -finaaleihin saakka, mutta mestaruuden vei lopulta kuitenkin Bradford Rattlers otteluvoitoin 4–0. Kaudeksi 2008–2009 hän palasi kotimaahansa ja kasvattajaseuraansa Nacka HK:hon. Holm oli seuran J20-junioreiden paras pistemies ja maalintekijä tehoilla 23+15=38. Nousukarsintasarjassa hän voitti joukkueen sisäisen maalipörssin sekä jakoi sisäisen pistepörssin voiton Alexander Dahlin kanssa. Holm debytoi kauden aikana myös Nackan miesten joukkueessa Ruotsin kolmanneksi korkeimmalla sarjatasolla maan I-divisioonassa, jossa hän pelasi 12 runkosarjaottelua. Myös kauden 2009–2010 Holm pelasi suurimmaksi osaksi seuran J20-junioreissa. Hän voitti tehoilla 38+26=54 koko J20 Elitin maalipörssin ja sijoittui pistepörssissä kolmanneksi sekä voitti eteläisen divisioonan pistepörssin. Holm pelasi kauden aikana 15 ottelua Nackan miesten joukkueessa. Kauden 2010–2011 hän pelasi siellä kokonaan ollen Nackan toiseksi paras maalintekijä ja kolmanneksi paras pistemies tehoilla 19+11=30.

Kaudeksi 2011–2012 Holm siirtyi jatkamaan I-divisioonapelejään IFK Arboga IK:n riveihin. Hän oli tehoilla 24+22=46 joukkueen toiseksi paras maalintekijä Fredrik Orrstenin kanssa sekä kolmanneksi paras pistemies. Kaudella 2012–2013 Holm voitti tehoilla 19+20=39 Ruotsin I-divisioonan E-lohkon pistepörssin. Hän teki runkosarjassa kaikkiaan tehot 29+30=59, joilla Holm sijoittui I-divisioonan maalipörssissä viidenneksi ja jakoi pistepörssin seitsemännen sijan Nyköpings HK:n Markus Anderssonin kanssa. Hän voitti myös Arbogan sisäisen tehotilaston lukemalla +6. Nousukarsintasarjassa Holm jakoi kuudella osumallaan joukkueen sisäisen maalipörssin voiton Fredrik Orrstenin kanssa.

Holm siirtyi kaudeksi 2013–2014 kaksivuotisella sopimuksella Ruotsin toiseksi korkeimmalle sarjatasolle HockeyAllsvenskan-joukkue BIK Karlskogaan. Hänen tulokaskautensa siellä toi 49 runkosarjaottelussa tehot 3+11=14 ja kuudessa nousukarsintasarjan ottelussa kaksi maalia. Kaudeksi 2015–2016 Holm palasi Hockeyettaniin (ent. Ruotsin I-divisioona) ja siirtyi vuoden mittaisella sopimuksella edellisen kevään päätteeksi sarjaan pudonneen Södertälje SK:n joukkueeseen. Hän voitti kymmenellä osumallaan AllEttanin eteläisen lohkon maalipörssin. Holm teki runkosarjassa kaikkiaan tehot 26+16=42, joilla hän jakoi koko Hockeyettanin maalipörssin voiton Lindlövens IF:n Max Lalanderin kanssa sekä voitti Södertäljen sisäisen pistepörssin. Joukkueen kausi päättyi sarjanousuun Allsvenskaniin. Holm jatkoi siellä pelejään kaudella 2016–2017. Hän voitti tehoilla 28+7=35 koko sarjan maalipörssin sekä Södertäljen sisäisen pistepörssin. Holm oli Kvalserien AS:ssä viidellä osumallaan joukkueen paras maalintekijä Lucas Carlssonin kanssa.

Kaudeksi 2017–2018 Holm siirtyi jatkamaan Allsvenskan-uraansa vuoden mittaisella sopimuksella AIK IF:ään. Hän oli tehoilla 23+16=39 joukkueen paras maalintekijä ja toiseksi paras pistemies Éric Castonguayn kanssa. Holm jakoi kolmen muun pelaajan kanssa koko sarjan maalipörssin toisen sijan edellään vain IF Troja-Ljungbyn Tor Immo. Hän jakoi myös pistepörssin yhdeksännen sijan IF Troja-Ljungbyn Jonathan Johnsonin ja Nicolai Meyerin kanssa. Kaudella 2018–2019 Holm oli tehoilla 18+20=38 AIK:n toiseksi paras maalintekijä Jesper Frödénin jälkeen ja kolmanneksi paras pistemies hänen kanssaan. Holmin kausi päättyi kuitenkin alavartalovammaan helmikuussa 2019.

Holm siirtyi kaudeksi 2019–2020 vuoden mittaisella sopimuksella SM-liigajoukkue Turun Palloseuraan. Hän teki miesten pääsarjadebyyttinsä runkosarjan avauskierroksella 14. syyskuuta 2019 Porin Ässiä vastaan. Holm merkittiin TPS:n kakkosketjun vasempaan laitaan Topi Nättisen ja Markus Nurmen viereen. Hän sai ottelussa jääaikaa 18.26 minuuttia. Holm teki ottelussa myös ensimmäisen pääsarjamaalinsa ylivoimalla. Osuma hyväksyttiin videotarkistuksen jälkeen. Hän keräsi ottelusta kuitenkin teholukeman –1. Holm joutui myyntihuhujen kohteeksi jo alkukaudella, jolloin hän johti 11 ottelun jälkeen sarjataulukossa viimeisenä olleen TPS:n sisäistä pistepörssiä tehoilla 4+3=7, mutta Holmin teholukema oli kuitenkin –4. Hän teki lopulta 31 ottelussa tehot 9+3=12 ja edusti TPS:ää myös Spengler Cupissa. Holm ei kuitenkaan saanut peliaikaa enää tammikuussa 2020. Saman kuun lopulla hänen sopimuksensa purettiin, kun TPS kertoi Holmin jääneen ilman sopivaa roolia. Hän palasi kotimaahansa ja siirtyi loppukauden kattavalla sopimuksella SHL-joukkue Skellefteå AIK:hon.

Holm siirtyi kaudeksi 2020-2021 tukholmalaisen Allsvenskan-joukkue AIK IF:n riveihin. Sopimus kattaa myös kauden 2021-2022.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2007–2008 | Innisfil Lakers | GMHL | 38 | 18 | 19 | 37 | 24 | – | – | – | – | – |
| 2008–2009 | Nacka HK | Ruotsi I | 12 | 1 | 1 | 2 | 2 | – | – | – | – | – |
| 2009–2010 | Nacka HK | Ruotsi I | 15 | 2 | 0 | 2 | 12 | – | – | – | – | – |
| 2010–2011 | Nacka HK | Ruotsi I | 37 | 19 | 11 | 30 | 18 | – | – | – | – | – |
| 2011–2012 | IFK Arboga IK | Ruotsi I | 38 | 24 | 22 | 46 | 14 | – | – | – | – | – |
| 2012–2013 | IFK Arboga IK | Ruotsi I | 42 | 29 | 30 | 59 | 26 | – | – | – | – | – |
| 2013–2014 | BIK Karlskoga | Allsvenskan | 49 | 3 | 11 | 14 | 18 | – | – | – | – | – |
| 2014–2015 | BIK Karlskoga | Allsvenskan | 51 | 5 | 6 | 11 | 4 | – | – | – | – | – |
| 2015–2016 | Södertälje SK | Ruotsi I | 31 | 26 | 16 | 42 | 6 | – | – | – | – | – |
| 2016–2017 | Södertälje SK | Allsvenskan | 51 | 28 | 7 | 35 | 14 | – | – | – | – | – |
| 2017–2018 | AIK IF | Allsvenskan | 52 | 23 | 16 | 39 | 12 | – | – | – | – | – |
| 2018–2019 | AIK IF | Allsvenskan | 39 | 18 | 20 | 38 | 10 | – | – | – | – | – |
| 2019–2020 | TPS | SM-liiga | 31 | 9 | 3 | 12 | 6 | – | – | – | – | – |
|  | Skellefteå AIK | SHL | 15 | 0 | 2 | 2 | 2 | – | – | – | – | – |
| 2020–2021 | AIK IF | Allsvenskan | 42 | 14 | 20 | 34 | 29 | – | – | – | – | – |
| 2021–2022 | AIK IF | Allsvenskan | 40 | 9 | 16 | 25 | 4 | – | – | – | – | – |
| 7 kautta | yhteensä | Allsvenskan | 324 | 100 | 96 | 196 | 91 | – | – | – | – | – |

Lähteet
-------

* Anton Holm The Internet Hockey Databasessa (englanniksi)
* Anton Holm Eurohockey-sivustolla (englanniksi)
* Anton Holm *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Anton Holm *Elite Prospects*. Everysport Media Group AB.  (englanniksi)
2. 1 2  TPS vahvistui kolmella ruotsalaisella *hc.tps.fi*.  29.7.2019. HC TPS Turku Oy.  Arkistoitu 30.7.2019. Viitattu 31.7.2019.
3. ↑  Elite Prospects - Nacka HK J20 *eliteprospects.com*. Everysport Media Group. Viitattu 31.7.2019. (englanniksi)
4. ↑  Elite Prospects - J20 Elit Stats 2009-2010 *eliteprospects.com*. Everysport Media Group. Viitattu 31.7.2019. (englanniksi)
5. ↑  Elite Prospects - Nacka HK *eliteprospects.com*. Everysport Media Group. Viitattu 31.7.2019. (englanniksi)
6. ↑  Elite Prospects - IFK Arboga *eliteprospects.com*. Everysport Media Group. Viitattu 31.7.2019. (englanniksi)
7. ↑  Elite Prospects - Division 1 Stats 2012-2013 *eliteprospects.com*. Everysport Media Group. Viitattu 31.7.2019. (englanniksi)
8. ↑  Elite Prospects - IFK Arboga *eliteprospects.com*. Everysport Media Group. Viitattu 31.7.2019. (englanniksi)
9. ↑  Bodin, Uffe: Karlskoga värvar från ettan *Hockeysverige.se*.  17.4.2013. NewsMe. Viitattu 31.7.2019. (ruotsiksi)
10. ↑  Fredriksson, Johan: Södertälje värvar från allsvenskt lag *Hockeysverige.se*.  14.5.2015. NewsMe. Viitattu 31.7.2019. (ruotsiksi)
11. ↑  Elite Prospects - Division 1 Stats 2015-2016 *eliteprospects.com*. Everysport Media Group. Viitattu 31.7.2019. (englanniksi)
12. ↑  Elite Prospects - Södertälje SK *eliteprospects.com*. Everysport Media Group. Viitattu 31.7.2019. (englanniksi)
13. ↑  HockeyAllsvenskans skyttekung klar för AIK Hockey *aikhockey.se*.  17.4.2013. AIK Ishockey AB. Viitattu 31.7.2019. (ruotsiksi)
14. ↑  Elite Prospects - Allsvenskan Stats 2017-2018 *eliteprospects.com*. Everysport Media Group. Viitattu 31.7.2019. (englanniksi)
15. ↑  Elite Prospects - Allsvenskan Stats 2017-2018 *eliteprospects.com*. Everysport Media Group. Viitattu 31.7.2019. (englanniksi)
16. ↑  Elite Prospects - AIK *eliteprospects.com*. Everysport Media Group. Viitattu 31.7.2019. (englanniksi)
17. ↑  Anton Holm borta från spel de tre kommande veckorna *aikhockey.se*.  19.2.2019. AIK Ishockey AB. Viitattu 31.7.2019. (ruotsiksi)
18. ↑  Seppä, Lassi: TPS hankki kerralla kolme ruotsalaisvahvistusta *Jatkoaika.com*.  29.7.2019. Jatkoaika r.y. Viitattu 31.7.2019.
19. ↑  Kokoonpanot *liiga.fi*.  14.9.2019. Jääkiekon SM-liiga Oy. Viitattu 15.9.2019.
20. ↑  Ottelutilastot *liiga.fi*.  14.9.2019. Jääkiekon SM-liiga Oy. Viitattu 15.9.2019.
21. ↑  Huttunen, Sasha: TPS:n kriisi syvenee: Nyt alkoi pelaajien myynti, jopa paras pistemies on kaupan *iltalehti.fi*.  14.9.2019. Alma Media Suomi Oy. Viitattu 28.2.2020.
22. ↑  Hämäläinen, Tuomas: TPS:ssä käy myllerrys – nyt lähtee pelaaja Ruotsiin *MTVuutiset.fi*.  28.1.2020. MTV Oy. Viitattu 28.1.2020.
23. ↑  Seppä, Lassi: Alkukauden TPS:ää edustanut Anton Holm suuntaa SHL:ään *Jatkoaika.com*.  28.1.2020. Jatkoaika r.y. Viitattu 28.1.2020.
24. ↑  Skyttekungen tillbacka i AIK *aikhockey.se*.  16.4.2020. Viitattu 16.4.2020. (ruotsiksi)